元會
作者：楊傑
朝代：宋

paragraphs: 歲令春爲首，人君德體元。
宸居太極殿，星拱紫微垣。
曆運千齡協，梯航萬里奔。
同時稟正朔，大號一乾坤。
謀野曾綿蕞，沿波未滌源。
典章歸獨斷，期會肅常尊。
禮樂諧虞舜，師儒陋叔孫。
曲臺司肄習，執法糾譁諠。
舊史精窮討，非經不引援。
殊疆今輻輳，古轍此還轅。
陛峻黄麾建，旗張直蓋屯。
地圖包海畫，庭燎徹宵燔。
班位分賢戚，銅璣定曉昏。
仙盤凝沆瀣，禁漏瀉潺湲。
呼旦傳雞唱，填街列虎賁。
六軍衣錦繡，八駿轡璵璠。
綬采由官别，冠梁以秩論。
國容修鹵簿，武事設櫜鞬。
鼓吹依宫架，關扄闢路門。
簴文雕猛鷙，路飾繢蟠蜿。
牙瑑中嚴版，珠聯告止旛。
金床置符寶，土貢雜瑶琨。
百辟稽名實，諸王固屏藩。
立墀隆輔弼，述職簡要番。
省寺興頹敝，材能慎選掄。
班齊序鸞鷺，仗轉駭鯨鯤。
圭鎮唐儀易，袍紗漢制存。
鞘鳴龍扇合，簾卷獸煙噴。
陟降天威重，顒昂玉色温。
泰平安可象，造化本何言。
悅豫陰陽盛，淵深宇宙呑。
江河宗渤海，山岳望崐崘。
牘奏龜麟應，書先稼穡繁。
歷階臣委佩，宣詔使臨軒。
進有稱觴慶，初無解劍煩。
南山賦周雅，北斗揖堯樽。
濟濟華夷抃，雍雍信義惇。
登歌形瑞物，旅舞異梨園。
翠鳳聞簫集，朱熊負案蹲。
四清備鐘磬，二律下匏塤。
寵錫需雲澤，均霑湛露恩。
拜吟三夏享，饔盛九牢飱。
受觶充醇醴，加肴飫熟蹯。
摰勤供鴈雉，羞潔具蘋蘩。
布治從丹闕，懷仁感陸渾。
祥光騰廣坐，和氣冒陳根。
蓬島風長習，扶桑日向暄。
前楹秀芝草，阿閣長鶵鵷。
社稷生靈福，邦家政敎敦。
年年朝溥率，基業壯中原。